CELEX: 52017PC0170
Language: el
Date: 2017-05-15
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ που επιτρέπει στο Ηνωμένο Βασίλειο να εφαρμόσει μειωμένα επίπεδα φορολογίας για τα καύσιμα κίνησης που καταναλώνονται στις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde και τις νήσους Scilly, σύμφωνα με το άρθρο 19 της οδηγίας 2003/96/ΕΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.5.2017
            COM(2017) 170 final
            2017/0079(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει στο Ηνωμένο Βασίλειο να εφαρμόσει μειωμένα επίπεδα φορολογίας για τα καύσιμα κίνησης που καταναλώνονται στις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde και τις νήσους Scilly, σύμφωνα με το άρθρο 19 της οδηγίας 2003/96/ΕΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η φορολόγηση των ενεργειακών προϊόντων και της ηλεκτρικής ενέργειας στην Ένωση διέπεται από την οδηγία 2003/96/ΕΚ του Συμβουλίου
                  1
                (εφεξής «οδηγία για τη φορολογία της ενέργειας» ή η «οδηγία»).
            
            
               Σύμφωνα με το άρθρο 19 παράγραφος 1 της οδηγίας, εκτός από τις διατάξεις που προβλέπονται ειδικότερα στα άρθρα 5, 15 και 17, το Συμβούλιο αποφασίζοντας ομόφωνα έπειτα από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.
            
            
               •Αιτιολόγηση και στόχοι της πρότασης
            
            
               Στόχος της παρούσας πρότασης είναι να επιτραπεί στο Ηνωμένο Βασίλειο της Μεγάλης Βρετανίας και Βορείου Ιρλανδίας (ΗΒ) να εξακολουθήσει να εφαρμόζει μειωμένο συντελεστή ειδικού φόρου κατανάλωσης για τα καύσιμα κίνησης (δηλαδή την αμόλυβδη βενζίνη και το πετρέλαιο εσωτερικής καύσης) σε όλες τις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde (όλες βρίσκονται στα ανοικτά των ακτών της Σκωτίας), και τις νήσους Scilly (στα ανοικτά των νοτιοδυτικών ακτών της Αγγλίας). Σύμφωνα με τις πληροφορίες που διαβίβασε το Ηνωμένο Βασίλειο, η τιμή των καυσίμων στις περιοχές που πρόκειται να επωφεληθούν από το μέτρο είναι κατά μέσο όρο κατά 0,10 GBP (περίπου 0,12 EUR) υψηλότερη ανά λίτρο σε σύγκριση με άλλα μέρη της χώρας. Οι υψηλότερες τιμές στις εν λόγω περιοχές οφείλονται στο υψηλότερο κόστος μεταφοράς και διανομής, καθώς και στη χαμηλή πυκνότητα πληθυσμού. Στόχος του μέτρου είναι να διασφαλιστεί κάποια αντιστάθμιση έναντι του υψηλού κόστους των καυσίμων κίνησης στις συγκεκριμένες περιοχές.
            
            
               Το άρθρο 19 παράγραφος 1 της οδηγίας προβλέπει ότι το Συμβούλιο μπορεί, αποφασίζοντας ομόφωνα κατόπιν πρότασης της Επιτροπής, να επιτρέψει σε οιοδήποτε κράτος μέλος να θεσπίσει περαιτέρω απαλλαγές ή μειώσεις του επιπέδου φορολογίας για λόγους ειδικής πολιτικής.
            
            
               Με την εκτελεστική απόφαση 2011/776/ΕΕ του Συμβουλίου επιτράπηκε στο Ηνωμένο Βασίλειο να εφαρμόζει, έως τις 30 Οκτωβρίου 2017, μειωμένα επίπεδα φορολογίας για την αμόλυβδη βενζίνη και το πετρέλαιο εσωτερικής καύσης που χρησιμοποιούνται ως καύσιμα κίνησης σε ορισμένες νήσους. Με επιστολή της 16ης Σεπτεμβρίου 2016 και συμπληρωματικές πληροφορίες που υπέβαλαν στις 16 Δεκεμβρίου 2016, σύμφωνα με το άρθρο 19 της οδηγίας, οι αρχές του Ηνωμένου Βασιλείου ζήτησαν από την Επιτροπή να παρατείνει την εφαρμογή του μειωμένου συντελεστή. Ο μειωμένος συντελεστής του ειδικού φόρου κατανάλωσης στα καύσιμα θα είναι κατά 0,05 GBP (περίπου 0,06 EUR) ανά λίτρο χαμηλότερος από τον κανονικό συντελεστή στο Ηνωμένο Βασίλειο (0,58 GBP ή περίπου 0,67 EUR)
                  2
               . Αυτό σημαίνει ότι ο μειωμένος συντελεστής θα εξακολουθεί να είναι σαφώς υψηλότερος από τον υφιστάμενο ελάχιστο συντελεστή της ΕΕ ανά 1 000 λίτρα, ο οποίος ανέρχεται σε 359 EUR για την αμόλυβδη βενζίνη και σε 330 EUR για το πετρέλαιο εσωτερικής καύσης.
            
            
               Το Ηνωμένο Βασίλειο ζήτησε να εγκριθεί η μείωση αυτή για διάστημα έξι ετών, το μέγιστο διάστημα που προβλέπεται στο άρθρο 19 παράγραφος 2 της οδηγίας.
            
            
               Σύμφωνα με τις αρχές του Ηνωμένου Βασιλείου, η τιμή των καυσίμων στις νήσους της Σκωτίας είναι υψηλότερη κατά 0,10 GBP περίπου (περίπου 0,12 EUR) ανά λίτρο από τον μέσο όρο στις υπόλοιπες περιοχές του Ηνωμένου Βασιλείου. Η μείωση κατά 0,05 GBP (περίπου 0,06 EUR) ανά λίτρο δεν πρόκειται να καλύψει πλήρως τη διαφορά στις τιμές, αλλά θα προσφέρει στους καταναλωτές ένα είδος αντιστάθμισης για τις υψηλότερες τιμές που αναγκάζονται να επωμισθούν. 
            
            
               Η υψηλότερη τιμή οφείλεται στο πρόσθετο κόστος της πώλησης καυσίμων σε αυτές τις περιοχές. Οι αρχές του Ηνωμένου Βασιλείου αναφέρουν δύο πρωταρχικούς λόγους για αυτό το υψηλότερο κόστος: 
            
            
               (1)Το υψηλότερο κόστος μεταφοράς και διανομής για την παράδοση καυσίμων στα νησιά, που οφείλεται στο επιπλέον κόστος θαλάσσιας μεταφοράς / μεταφοράς με φορτηγά οχήματα (μεγαλύτερες αποστάσεις και χρονικό διάστημα), το κόστος των πορθμείων, το κόστος λειτουργίας των τερματικών σταθμών και τα προσαυξημένα περιθώρια των προμηθευτών που σχετίζονται με την παράδοση χαμηλού όγκου καυσίμων. Αντίθετα, σχεδόν όλες οι ηπειρωτικές περιοχές της Αγγλίας και της Ουαλίας βρίσκονται σε ακτίνα 100 μιλίων (περίπου 160 km) από τουλάχιστον ένα διυλιστήριο και μπορούν να εξυπηρετηθούν άμεσα από βυτιοφόρα οχήματα. Το κόστος μεταφοράς προς τα νησιά της Σκωτίας εκτιμάται ότι είναι τουλάχιστον κατά 0,03 GBP υψηλότερο ανά λίτρο καυσίμου σε σύγκριση με την ηπειρωτική Σκωτία.
            
            
               (2)Ο μικρός αριθμός του εξυπηρετούμενου πληθυσμού (103 801 άτομα ηλικίας 16 ετών και άνω σε 100 νησιά) και ο περιορισμένος όγκος των καυσίμων που πωλούνται σε κάθε σημείο συνεπάγονται ότι τα πάγια έξοδα πρέπει να κατανέμονται σε μικρό όγκο πωλήσεων. Στο συγκεκριμένο πλαίσιο: στις περιοχές αυτές υπάρχουν συνολικά 70 πρατήρια καυσίμων. Τα πάγια έξοδα για το προσωπικό, τη μίσθωση των χώρων, τους φόρους, τη θέρμανση, τον φωτισμό, την ύδρευση, τη συντήρηση και τις επισκευές πρέπει να συνυπολογίζονται στην τελική τιμή πρατηρίου εκφραζόμενη σε πένες ανά λίτρο. Ο μέσος όγκος των καυσίμων που πωλούνται σε κάθε σημείο στις νήσους Σέτλαντ, στις Ορκάδες και στις Εβρίδες κυμαίνεται από 0,25 έως και 0,6 εκατ. λίτρα το χρόνο, σε σύγκριση με 3,8 εκατ. λίτρα για την υπόλοιπη Σκωτία. Για να καλυφθεί το κόστος λειτουργίας των πρατηρίων καυσίμων, για πωλήσεις ύψους 0,25-0,6 εκατ. λίτρων θα χρειαζόταν ένα περιθώριο 0,07-0,15 GBP ανά λίτρο, σε σύγκριση με περιθώριο 0,033 GBP ανά λίτρο για πωλήσεις ύψους 3,8 εκατ. λίτρων.
            
            
               Το μειονέκτημα που αντιπροσωπεύουν οι υψηλότερες τιμές τις οποίες συνεπάγεται το αυξημένο μοναδιαίο κόστος παραγωγής έχει μεγάλη σημασία για τον τοπικό πληθυσμό, όπως ισχυρίζονται οι αρχές του Ηνωμένου Βασιλείου, επειδή πολλοί από τους μόνιμους κατοίκους είναι υποχρεωμένοι να καλύπτουν σημαντικές αποστάσεις με μηχανοκίνητα οχήματα για να φτάσουν στο πλησιέστερο αστικό κέντρο τους, καθώς συχνά εξαρτώνται από ιδιωτικά μέσα μεταφοράς και επειδή οι περιοχές που επωφελούνται από το μέτρο αποτελούν περιοχές με σχετικά χαμηλό εισόδημα. 
            
            
               Εφαρμογή του μέτρου
            
            
               Στο Ηνωμένο Βασίλειο, ο ειδικός φόρος κατανάλωσης στα καύσιμα κίνησης επιβάλλεται στο σημείο όπου το καύσιμο εξέρχεται από το διυλιστήριο, κατά την εισαγωγή του ή κατά την έξοδό του από αποθήκη με καθεστώς ειδικού φόρου κατανάλωσης. Στο σημείο αυτό θα ήταν δύσκολο να προσδιοριστεί η ποσότητα καυσίμων που προορίζεται για επιλέξιμες περιοχές.
            
            
               Κατά συνέπεια, η απαλλαγή θα παρέχεται στο σημείο πώλησης στα επιλέξιμα νησιά και έτσι θα αποφεύγεται κάθε κίνδυνος που προκύπτει από την εκτροπή καυσίμων με μειωμένο συντελεστή. Οι έμποροι λιανικής πώλησης καυσίμων στα νησιά θα καταχωρίζονται στο μητρώο της υπηρεσίας HM Revenue and Customs (HMRC) (Βρετανική Φορολογική και Τελωνειακή Διοίκηση) ως εγκεκριμένοι μεταπωλητές και θα τους επιβάλλεται η υποχρέωση να μειώνουν την τιμή του λίτρου καυσίμου κατά το ποσό της δασμολογικής απαλλαγής. Αυτοί με τη σειρά τους θα δικαιούνται να αξιώσουν επιστροφή φόρου από την HMRC, κατά τακτά διαστήματα, με βάση τα λίτρα καυσίμου που πωλήθηκαν.
            
            
               Πεδίο εφαρμογής
            
            
               Το εδαφικό πεδίο εφαρμογής του μέτρου εκτείνεται σε όλες τις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde (όλες βρίσκονται στα ανοικτά των ακτών της Σκωτίας) και τις νήσους Scilly (στα ανοικτά των νοτιοδυτικών ακτών της Αγγλίας). Το μέτρο απευθύνεται σε όλες τις αγορές, ιδιωτικού και εμπορικού χαρακτήρα, οι οποίες θα επωφεληθούν από τον χαμηλότερο φορολογικό συντελεστή. Με βάση τις πληροφορίες που διαβιβάστηκαν από τις αρχές του Ηνωμένου Βασιλείου, από τα οχήματα εκείνα στα οποία είχε χορηγηθεί άδεια κυκλοφορίας στις νήσους το 2016, το 86 % ανήκε σε ιδιώτες, ενώ το 14 % ανήκε σε εταιρείες.
            
         
         
            
               Επιχειρήματα των αρχών του Ηνωμένου Βασιλείου σχετικά με τις επιπτώσεις του μέτρου στην εσωτερική αγορά
            
            
               Οι αρχές του Ηνωμένου Βασιλείου δεν θεωρούν ότι το μέτρο θα επηρεάσει την εύρυθμη λειτουργία της εσωτερικής αγοράς. Οι μεγαλύτεροι οργανισμοί που υπάρχουν στις νήσους είναι φορείς του δημόσιου τομέα, όπως συμβούλια της τοπικής αυτοδιοίκησης και πάροχοι υπηρεσιών υγείας. Υπάρχει ευρύ φάσμα εταιρειών στις νήσους, αλλά αυτές τείνουν να έχουν χαμηλότερο κύκλο εργασιών σε σύγκριση με τον μέσο όρο σε όλο το Ηνωμένο Βασίλειο. Σύμφωνα με τις αρχές του Ηνωμένου Βασιλείου, οι εταιρείες στις υπόψη περιοχές έχουν μέσο κύκλο εργασιών της τάξης των 1,4 εκατ. GBP περίπου, σε αντιδιαστολή με τον μέσο όρο του Ηνωμένου Βασιλείου που ανέρχεται σε 5,7 εκατ. GBP περίπου.
            
            
               Το Ηνωμένο Βασίλειο υπογραμμίζει ότι η απαλλαγή δεν καλύπτει πλήρως τη διαφορά κόστους ανάμεσα στις νήσους και την ηπειρωτική χώρα του Ηνωμένου Βασιλείου, με αποτέλεσμα να είναι οικονομικά ασύμφορο για τους ανθρώπους να ταξιδεύουν από την ηπειρωτική χώρα στις νήσους για να επωφεληθούν από το ειδικό καθεστώς.
            
            
               Επιπλέον, όπως διατείνεται το Ηνωμένο Βασίλειο, οι επιχειρήσεις που επωφελούνται από τα μέτρα αποτελούν μόνο ανταγωνιστές μικρού μεγέθους στις αγορές στις οποίες δραστηριοποιούνται.
            
            
               Ισχύουσες διατάξεις στον τομέα της πρότασης
            
            
               Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας.
            
            
               •Συνοχή με ισχύουσες διατάξεις στον τομέα πολιτικής
            
            
               Εκτίμηση του μέτρου σύμφωνα με το άρθρο 19 της οδηγίας 2003/96/ΕΚ
            
            
               Λόγοι ειδικής πολιτικής
            
            
               Το άρθρο 19 παράγραφος 1 πρώτο εδάφιο της οδηγίας αναφέρει τα ακόλουθα: 
            
            
               «Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.»
            
            
               Το μέτρο που προβλέπεται από το Ηνωμένο Βασίλειο συνίσταται στη μείωση του ειδικού φόρου κατανάλωσης επί των καυσίμων κίνησης με τα οποία εφοδιάζονται ορισμένες περιοχές του εδάφους του, και ειδικότερα όλες οι νήσοι των Εσωτερικών και Εξωτερικών Εβρίδων, οι Βόρειες Νήσους, οι νήσοι στο Clyde (όλες βρίσκονται στα ανοικτά των ακτών της Σκωτίας) και οι νήσοι Scilly (στα ανοικτά των νοτιοδυτικών ακτών της Αγγλίας). Ο στόχος είναι οι τιμές πρατηρίου στις περιοχές αυτές να προσεγγίσουν τον μέσο όρο του Ηνωμένου Βασιλείου. Το υψηλότερο μοναδιαίο κόστος και, συνεπώς, οι υψηλότερες τιμές πρατηρίου στις εν λόγω περιοχές οφείλονται στο υψηλότερο κόστος μεταφοράς και διανομής και στις μικρότερες οικονομίες κλίμακας.
            
            
               Μπορεί να συναχθεί το συμπέρασμα ότι η βούληση να εφαρμοστεί μειωμένος συντελεστής ειδικού φόρου κατανάλωσης επί των καυσίμων κίνησης στις υπόψη περιοχές, εξαιτίας των ειδικών γεωγραφικών συνθηκών τους, βασίζεται σε λόγους ειδικής πολιτικής.
            
            
               •Συνοχή με άλλες πολιτικές της Ένωσης
            
            
               Στόχος του μέτρου είναι να αντισταθμίσει εν μέρει το υψηλότερο μοναδιαίο κόστος και, ως εκ τούτου, τις τιμές πρατηρίου για τα καύσιμα στις υπόψη περιοχές, μέσω άμεσης δασμολογικής απαλλαγής στο σημείο πώλησης.
            
            
               Το μέτρο περιορίζεται σε ό,τι είναι αναγκαίο για τον σκοπό αυτό. Ειδικότερα, η απαλλαγή περιορίζεται στη (σχετικά μικρή) ποσότητα καυσίμων που πωλείται στα νησιά.
            
            
               Το ποσό της απαλλαγής παραμένει εξάλλου χαμηλότερο από το πρόσθετο κόστος της πώλησης καυσίμων στις περιοχές αυτές και, ομοίως, εξακολουθεί να είναι χαμηλότερο από τη διαφορά ανάμεσα στις τιμές των καυσίμων που ισχύουν εκεί και τις αντίστοιχες τιμές που ισχύουν στην ηπειρωτική χώρα.
            
            
               Αναφορικά με το θέμα αυτό, η Επιτροπή επισημαίνει ότι ο συντελεστής του ειδικού φόρου κατανάλωσης θα μειωθεί κατά 0,05 GBP ανά λίτρο προϊόντος. Ωστόσο, σύμφωνα με τις πληροφορίες που διαβίβασαν οι αρχές του Ηνωμένου Βασιλείου, το πρόσθετο κόστος μεταφοράς για τις καλυπτόμενες περιοχές είναι κατά 0,03 GBP ανά λίτρο υψηλότερο από τον μέσο όρο του Ηνωμένου Βασιλείου, ενώ το κόστος λειτουργίας για τα πρατήρια καυσίμων υπολογίζεται ότι είναι υψηλότερο, με αποτέλεσμα η τιμή να κυμαίνεται από 0,07 GBP έως 0,15 GBP ανά λίτρο περίπου, σε σύγκριση με τον μέσο όρο 0,033 GBP ανά λίτρο για το Ηνωμένο Βασίλειο.
            
            
               Συνέπεια αυτού είναι να διατηρούνται τα φορολογικά κίνητρα για την ενεργειακή απόδοση σε επίπεδα τουλάχιστον ίσα με εκείνα που επικρατούν στην ηπειρωτική χώρα.
            
            
               Τέλος, παρά την απαλλαγή, η φορολογική επιβάρυνση στα καύσιμα που καταναλώνονται στις υπόψη γεωγραφικές περιοχές θα παραμείνει αρκετά υψηλότερη από τα ελάχιστα επίπεδα φορολογίας που ορίζονται στην οδηγία 2003/96/ΕΚ.
            
         
         
            
               Το μέτρο είναι συμβατό με τις πολιτικές της Ένωσης για την υγεία, το περιβάλλον, την ενέργεια και τις μεταφορές. 
            
            
               Με βάση τις περιστάσεις που εκτέθηκαν ανωτέρω, το μέτρο είναι επίσης αποδεκτό με γνώμονα την εύρυθμη λειτουργία της εσωτερικής αγοράς και την ανάγκη διασφάλισης θεμιτού ανταγωνισμού. Ειδικότερα, λόγω του νησιωτικού χαρακτήρα των περιοχών στις οποίες εφαρμόζεται και της μέτριας μείωσης του συντελεστή, δεν αναμένεται ότι θα έχει ως αποτέλεσμα μεταβολές στην κατανάλωση καυσίμων, με την προσέλκυση καταναλωτών εκτός των εν λόγω περιοχών.
            
            
               Μετά τη μείωση που προβλέπεται από τις αρχές του Ηνωμένου Βασιλείου, το επίπεδο φορολογίας για την αμόλυβδη βενζίνη και το πετρέλαιο εσωτερικής καύσης στις υπόψη περιοχές θα εξακολουθεί να συμμορφώνεται με το ελάχιστο επίπεδο φορολογίας βάσει του άρθρου 7 της οδηγίας 2003/96/ΕΚ. Υπό την προϋπόθεση ότι πληροί τους όρους που προβλέπονται στο άρθρο 44 του γενικού κανονισμού απαλλαγής κατά κατηγορία (ΕΕ) αριθ. 651/2014
                  3
               , καθώς και τον εκεί καθοριζόμενο γενικό όρο, το μέτρο εμπίπτει στο πεδίο εφαρμογής του εν λόγω κανονισμού και, κατά συνέπεια, απαλλάσσεται από την υποχρέωση προηγούμενης κοινοποίησης.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 19 της οδηγίας 2003/96/ΕΚ του Συμβουλίου.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Ο τομέας της έμμεσης φορολογίας, που καλύπτεται από το άρθρο 113 της Συνθήκης για τη λειτουργία της Ευρωπαϊκής Ένωσης, δεν εμπίπτει καθαυτός στην αποκλειστική αρμοδιότητα της ΕΕ, όπως αυτή ορίζεται στο άρθρο 3 της Συνθήκης.
            
            
               Ωστόσο, δυνάμει του άρθρου 19 της οδηγίας 2003/96/ΕΚ, στο Συμβούλιο έχει δοθεί αποκλειστική αρμοδιότητα, σύμφωνα με το παράγωγο δίκαιο, να επιτρέπει σε ένα κράτος μέλος να θεσπίζει περαιτέρω απαλλαγές ή μειώσεις κατά την έννοια της εν λόγω διάταξης. Τα κράτη μέλη δεν μπορούν επομένως να υποκαταστήσουν το Συμβούλιο. Κατά συνέπεια, στην παρούσα εκτελεστική απόφαση δεν έχει εφαρμογή η αρχή της επικουρικότητας. Ως εκ τούτου, η πρόταση είναι σύμφωνη με την αρχή της επικουρικότητας.
            
            
               •Αναλογικότητα
            
            
               Η πρόταση είναι σύμφωνη με την αρχή της αναλογικότητας. Η μείωση της φορολογίας δεν υπερβαίνει τα αναγκαία όρια για την επίτευξη του συγκεκριμένου στόχου.
            
            
               •Επιλογή του νομικού μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Το μέτρο δεν απαιτεί την αξιολόγηση της ισχύουσας νομοθεσίας.
               
            
            
               •Διαβουλεύσεις με τα ενδιαφερόμενα μέρη
            
            
               Η παρούσα πρόταση δεν απαιτεί διαβουλεύσεις με τα ενδιαφερόμενα μέρη· βασίζεται σε αίτημα που υπέβαλε το Ηνωμένο Βασίλειο και αφορά αποκλειστικά το εν λόγω κράτος μέλος.
            
            
               •Συγκέντρωση και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
         
         
            
               •Εκτίμηση επιπτώσεων
            
            
               
                  Η παρούσα πρόταση αφορά τη χορήγηση έγκρισης σε μεμονωμένο κράτος μέλος κατόπιν αιτήματός του και δεν απαιτείται εκτίμηση επιπτώσεων.
               
            
            
               •Καταλληλότητα του κανονιστικού πλαισίου και απλούστευση
            
            
               
                  Το μέτρο δεν προβλέπει απλούστευση. Προκύπτει από το αίτημα που υπέβαλε το Ηνωμένο Βασίλειο και αφορά μόνο το εν λόγω κράτος μέλος.
               
            
            
               •Θεμελιώδη δικαιώματα
            
            
               
                  Το μέτρο δεν έχει επίπτωση στα θεμελιώδη δικαιώματα.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Το μέτρο δεν συνεπάγεται καμία οικονομική και διοικητική επιβάρυνση για την ΕΕ. Συνεπώς, η πρόταση δεν έχει καμία επίπτωση στον προϋπολογισμό της Ένωσης.
            
            
               5.ΛΟΙΠΑ ΣΤΟΙΧΕΙΑ
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Άρθρο 1 - Θα επιτραπεί στο Ηνωμένο Βασίλειο να εξακολουθήσει να εφαρμόζει μειωμένο συντελεστή ειδικού φόρου κατανάλωσης για τα καύσιμα κίνησης (δηλαδή τη βενζίνη και το πετρέλαιο εσωτερικής καύσης) σε όλες τις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde (όλες βρίσκονται στα ανοικτά των ακτών της Σκωτίας) και τις νήσους Scilly (στα ανοικτά των νοτιοδυτικών ακτών της Αγγλίας).
               
               
                  Το επίπεδο φορολογίας μετά τις μειώσεις δεν επιτρέπεται ποτέ να είναι χαμηλότερο από τα ελάχιστα επίπεδα της ΕΕ που καθορίζονται στην οδηγία 2003/96/ΕΚ και η μείωση εφαρμόζεται σε όλους στις εν λόγω περιοχές.
               
               
                  Το μέτρο θα βοηθήσει τις μειονεκτούσες περιοχές να μετριάσουν το υψηλότερο κόστος καυσίμων λόγω της νησιωτικής γεωγραφικής θέσης των νήσων. 
               
               
                  Άρθρο 2 – Η αιτούμενη άδεια χορηγείται με ισχύ από την 1η Νοεμβρίου 2017 και για διάστημα έξι ετών, όπως ζητήθηκε από το Ηνωμένο Βασίλειο.
               
            
            
               Δεδομένου ότι το Ηνωμένο Βασίλειο γνωστοποίησε, στις 29 Μαρτίου 2017, την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση, οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει να παρατείνει την εν λόγω προθεσμία. Κατά συνέπεια, και με την επιφύλαξη τυχόν διατάξεων της συμφωνίας αποχώρησης, η παρούσα απόφαση του Συμβουλίου εφαρμόζεται μόνον έως ότου το Ηνωμένο Βασίλειο παύσει να αποτελεί κράτος μέλος.
            
            
               2017/0079 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               που επιτρέπει στο Ηνωμένο Βασίλειο να εφαρμόσει μειωμένα επίπεδα φορολογίας για τα καύσιμα κίνησης που καταναλώνονται στις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde και τις νήσους Scilly, σύμφωνα με το άρθρο 19 της οδηγίας 2003/96/ΕΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη Λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                  4
               , και ιδίως το άρθρο 19,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με επιστολή της 16ης Σεπτεμβρίου 2016, το Ηνωμένο Βασίλειο ζήτησε την άδεια να εφαρμόσει μειωμένο συντελεστή ειδικού φόρου κατανάλωσης για το πετρέλαιο εσωτερικής καύσης και την αμόλυβδη βενζίνη στις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde (όλες βρίσκονται στα ανοικτά των ακτών της Σκωτίας) και τις νήσους Scilly (στα ανοικτά των νοτιοδυτικών ακτών της Αγγλίας), σύμφωνα με το άρθρο 19 της οδηγίας 2003/96/ΕΚ. Το Ηνωμένο Βασίλειο υπέβαλε συμπληρωματικές πληροφορίες στις 16 Δεκεμβρίου 2016.
            
            
               (2)Στις ανωτέρω περιοχές, οι τιμές του πετρελαίου εσωτερικής καύσης και της αμόλυβδης βενζίνης είναι υψηλότερες από τις μέσες τιμές στην υπόλοιπη επικράτεια του Ηνωμένου Βασιλείου, με αποτέλεσμα να πλήττονται οι εντόπιοι καταναλωτές καυσίμων. Η διαφορά των τιμών οφείλεται στο πρόσθετο κόστος ανά μονάδα που απορρέει από τη γεωγραφική θέση των νήσων, τον μικρό αριθμό του πληθυσμού τους και την παράδοση σχετικά περιορισμένου όγκου καυσίμων.
            
            
               (3)Η φορολογική μείωση δεν θα υπερβαίνει τα αναγκαία όρια για να αντισταθμιστεί το πρόσθετο κόστος ανά μονάδα με το οποίο επιβαρύνονται οι καταναλωτές στις υπόψη γεωγραφικές περιοχές.
            
            
               (4)Οι μειωμένοι συντελεστές ειδικού φόρου κατανάλωσης θα υπερβαίνουν τους ελάχιστους συντελεστές που ορίζονται στο άρθρο 7 της οδηγίας 2003/96/ΕΚ. 
            
            
               (5)Δεδομένου του νησιωτικού χαρακτήρα των περιοχών στις οποίες εφαρμόζεται και της μέτριας μείωσης των συντελεστών, το μέτρο αυτό δεν θα επιφέρει πρόσθετες διαδρομές συνδεόμενες ειδικά με την προμήθεια καυσίμων κίνησης.
            
            
               (6)Κατά συνέπεια, το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης διασφάλισης θεμιτού ανταγωνισμού, και είναι συμβατό με τις πολιτικές της Ευρωπαϊκής Ένωσης για την υγεία, το περιβάλλον, την ενέργεια και τις μεταφορές.
            
            
               (7)Όπως προκύπτει από το άρθρο 19 παράγραφος 2 της οδηγίας 2003/96/ΕΚ, κάθε άδεια που χορηγείται δυνάμει του παρόντος άρθρου πρέπει να είναι αυστηρά περιορισμένη χρονικά. Για να κατοχυρώνεται επαρκής βαθμός βεβαιότητας για τις ενδιαφερόμενες επιχειρήσεις και τους καταναλωτές, η άδεια χορηγείται για διάστημα έξι ετών. Η παρούσα απόφαση δεν θίγει την εφαρμογή των ενωσιακών κανόνων περί κρατικών ενισχύσεων,
            
            
               (8)Δεδομένου ότι το Ηνωμένο Βασίλειο γνωστοποίησε, στις 29 Μαρτίου 2017, την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση, οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει να παρατείνει την εν λόγω προθεσμία. Κατά συνέπεια, και με την επιφύλαξη τυχόν διατάξεων της συμφωνίας αποχώρησης, η παρούσα απόφαση του Συμβουλίου εφαρμόζεται μόνον έως ότου το Ηνωμένο Βασίλειο παύσει να αποτελεί κράτος μέλος,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Επιτρέπεται στο Ηνωμένο Βασίλειο να εφαρμόζει μειωμένα επίπεδα φορολογίας για την αμόλυβδη βενζίνη και το πετρέλαιο εσωτερικής καύσης που χρησιμοποιούνται ως καύσιμο κίνησης σε όλες τις νήσους των Εσωτερικών και Εξωτερικών Εβρίδων, τις Βόρειες Νήσους, τις νήσους στο Clyde και τις νήσους Scilly.
            
            
               Η μείωση από το εθνικό επίπεδο φορολογίας για την αμόλυβδη βενζίνη ή το πετρέλαιο εσωτερικής καύσης, αντίστοιχα, δεν είναι μεγαλύτερη από το πρόσθετο κόστος των λιανικών πωλήσεων στις εν λόγω γεωγραφικές περιοχές σε σύγκριση με το μέσο κόστος των λιανικών πωλήσεων στο Ηνωμένο Βασίλειο και δεν υπερβαίνει το ποσό των 50 GBP ανά 1 000 λίτρα προϊόντος.
            
            
               Άρθρο 2
            
            
               Η παρούσα απόφαση εφαρμόζεται από την 1η Νοεμβρίου 2017 και η ισχύς της λήγει στις 31 Οκτωβρίου 2023.
            
            
               Άρθρο 3
            
            
               Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
            
         
         
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας, ΕΕ L 283 της 31.10.2003, σ. 51.
               
               
                  
                     (2)
                  Το Ηνωμένο Βασίλειο εφαρμόζει τον ίδιο συντελεστή ειδικού φόρου κατανάλωσης στη βενζίνη και το πετρέλαιο εσωτερικής καύσης που χρησιμοποιούνται ως καύσιμο κίνησης. 674 EUR ανά 1 000 λίτρα, (στοιχεία Ιουλίου 2016).
               
               
                  
                     (3)
                  Κανονισμός (ΕΕ) αριθ. 651/2014 της Επιτροπής για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1–78).
               
               
                  
                     (4)
                  ΕΕ L 283 της 31.10.2003, σ. 51.